**Szentendre Város Önkormányzat Képviselő-testületének**

**33/2017. (IX.15.) önkormányzati rendelete**

**a szentendrei lokálpatriotizmus erősítéséről szóló 19/2017. (V.15.) önkormányzati rendelet módosításáról**

Szentendre Város Önkormányzat Képviselő-testülete Magyarország Alaptörvényének 32. cikk (1) bekezdés a) pontjában és a (2) bekezdésében meghatározott feladatkörében eljárva, Magyarország helyi önkormányzatairól szóló 2011. évi CLXXXIX. törvény 10. § (2) bekezdésében, valamint az információs önrendelkezési jogról és az információszabadságról szóló 2011. évi CXII. törvény 5. § (1) bekezdés b) pontjában, és (3) bekezdésében kapott felhatalmazás alapján a szentendrei lokálpatriotizmus erősítéséről szóló 19/2017. (V.15.) sz. önkormányzati rendeletét az alábbiak szerint módosítja:

**1.§ (1) A szentendrei lokálpatriotizmus erősítéséről szóló 19/2017. (V.15.) önkormányzati rendelet (a továbbiakban: R.) 2. § (1) bekezdése az alábbi új f) ponttal egészül ki:**

„f) az újonnan Szentendre városába költöző lakost a szentendrei lakcím létesítését követően.”

1. **A R. 2. § (2) bekezdése az alábbi új f) ponttal egészül ki:**

„f) az újonnan Szentendre városába költözők köszöntéséről a polgármester gondoskodik személyesen vagy valamely önkormányzati képviselő útján.”

1. **A R. 2. § (3) bekezdése helyébe az alábbi rendelkezés lép:**

„(3) A köszöntés emléklappal, valamint az (1) bekezdés a)-d) pontjai szerinti esetekben kis értékű, városi arculati elemekkel ellátott ajándéktárgy átadásával, az f) pont esetén üdvözlőlappal és városi tájékoztató kiadványok átadásával történik. A köszöntés költségeihez a Képviselő-testület a Város tárgyévi költségvetésében önálló előirányzatot különít el.”

**2.§ (1) A R. 3. § (2) és (3) bekezdései helyébe a következő rendelkezések lépnek:**

„(2) A 2. § (1) bekezdés e) és f) pontja szerinti köszöntés jogosultak részére történő eljuttatása céljából az Önkormányzat nyilvántartást vezet azon szentendrei lakosok (3) bekezdés szerinti adatairól, akik az adott évben töltik be 50., illetve az ennél nagyobb, 5-el osztható számú életévüket, valamint azon személyek (3) bekezdés szerinti adatairól, akik az adott évben létesítenek először Szentendre városában állandó lakcímet.

(3) Az adatkezelés kiterjed a (2) bekezdésben meghatározott életkort az adott évben betöltő szentendrei lakos, valamint az adott évben Szentendrén első alkalommal állandó lakcímet létesítő személy alábbi adataira:

a) név

b) születési idő

c) állandó lakcím és tartózkodási hely.”

1. **A R. 3. § (5)-(7) bekezdései helyébe a következő rendelkezések lépnek:**

„(5) A (3) bekezdés szerinti adatok kizárólag a 2. § (1) bekezdés e) és f) pontja, valamint 2. § (2) bekezdés e) és f) pontja szerinti köszöntés céljából és kizárólag a köszöntés előkészítéséhez és lebonyolításához szükséges időtartamra használhatók fel, a köszöntés megtörténtét követően az adat törlésre kerül.

(6) A (3) bekezdés szerinti adatokat kizárólag a Polgármester, a Jegyző, és a Szentendrei Közös Önkormányzati Hivatal azon dolgozói ismerhetik meg, akik a köszöntéshez szükséges adminisztratív feladatok ellátásában részt vesznek. A 2. § (2) bekezdés f) pontja szerinti esetben, ha a polgármester a köszöntéssel az önkormányzati képviselőt bízza meg, akkor a (3) bekezdés a) és c) pontja szerinti adatot a köszöntéssel megbízott önkormányzati képviselő is megismerheti.

(7) A szentendrei lakos írásban kérheti, hogy a 2. § (1) bekezdés e) és f) pontja szerinti köszöntésére ne kerüljön sor, mely esetben a jegyző az adatai (4) bekezdés szerinti kezelését mellőzi.”

**3.§** (1) Jelen rendelet a kihirdetést követő napon lép hatályba, és az azt követő napon hatályát veszti.

(2) E rendelet rendelkezéseit a hatályba lépését követően kell alkalmazni.

(3) A rendelet kihirdetéséről a jegyző gondoskodik.

Szentendre, 2017. szeptember 14.

**Verseghi-Nagy Miklós dr. Gerendás Gábor**

polgármester jegyző

**Záradék:**

A rendelet 2017. szeptember 15-én került kihirdetésre.

**dr. Gerendás Gábor**

jegyző